“The Terrible”, soos hy nou bekend staan, het gewys dat hy min van die boksvaardighede verloor het wat hom van 1998 tot 2002 die Wêreldboksorganisasie se junior middelgewigkampioen gemaak het. Hy bly ’n moeilike kalant in die kryt en daar is nog baie krag agter sy houe. Die Gaboenees is ’n ewe harde slaner en dit was straks net Simon se verbete eindpoging in die laaste ronde wat die besoeker sy tweede nederlaag in 13 gevegte laat ly het. Simon, wat uit die kleedkamer gestap het met die Ierse sangeres Enya se “Wild Child” as sy temalied, het sy skoon beroepsrekord tot 24 oorwinnings (17 uitklophoue) opgestoot.
Dié geveg is eers ná eenuur gisteroggend afgehandel nadat ’n motreëntjie tydens van die voorgevegte die program ontwrig het. Ushona, die Namibiese weltergewigkampioen, het onoorwonne gebly in sy 13de beroepsgeveg, terwyl Kanime se rekord na 15-7-8 teruggesak het.